Diari Oficial de la Generalitat Valenciana


Sumari del DOGV 4648, del 10-12-2003 (2003/13304)

Edicte de notificació a les persones interessades en el procediment de declaració de nul·litat de la clàusula novena B) del conveni de col·laboració subscrit el 26 de desembre de 2001 entre la Conselleria de Sanitat i la Diputació de València per a la creació d'un Consorci per a la gestió de l'Hospital General Universitari de València.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4648

Data del DOGV
:   10-12-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/13657


Organisme emissor
:   Conselleria de Sanitat

Tipus de document
:   Edicte

Edicte de notificació a les persones interessades en el procediment de declaració de nul·litat de la clàusula novena B) del conveni de col·laboració subscrit el 26 de desembre de 2001 entre la Conselleria de Sanitat i la Diputació de València per a la creació d'un Consorci per a la gestió de l'Hospital General Universitari de València. [2003/X13085]
  
D'acord amb els articles 34 i 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, com que es desconeix el lloc de notificació de les persones interessades en el procediment de referència, es comunica que el Consell de la Generalitat Valenciana, en la reunió del dia 14 de novembre de 2003, va adoptar l'acord següent:
  
«Fets
  
Primer. En data 7 d'agost de 2002, i per raó de l'article 102.1 de la Llei 30/1992, de Règim Jurídic de les Administracions Públiques i del Procediment Administratiu Comú, José Miguel Ivorra Cano i Purificación García-Moncó Carra van sol·licitar la declaració de nul·litat de la Resolució de 28 de desembre de 2001, de la Sotssecretaria del Secretariat de Govern i Relacions amb les Corts, de Presidència de la Generalitat Valenciana, per la qual es publica el conveni de col·laboració entre la Conselleria de Sanitat i la Diputació de València, per a la creació d'un consorci per a la gestió de l'Hospital General Universitari de València, i en concret de la clàusula novena B), per la qual es produïx la subrogació del consorci en matèria de personal.
  
Segon. La Sotssecretaria del Secretariat de Govern i Relacions amb les Corts de Presidència de la Generalitat Valenciana, previ informe del Servici Jurídic, en considerar que no tenia prou competència per a donar resposta a la sol·licitud plantejada per les persones interessades, i en aplicació del que disposa l'article 20 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (d'ara en avant, LRJPAC), en data 16 d'octubre de 2002 remeté l'expedient a la Conselleria de Sanitat, per considerar-la l'òrgan competent per raó de matèria.
  
Tercer. De conformitat amb l'article 34 de la Llei 30/1992, de 26 de novembre, la Secretaria General de la Conselleria de Sanitat, en data 26 novembre de 2002, trasllada la sol·licitud de declaració de nul·litat a la Diputació Provincial de València, per ser una de les parts firmants del conveni, i membre del consorci que es crea per a la gestió de l'Hospital General Universitari de València, a fi que poguera personar-se en l'expedient en tràmit, fer-hi al·legacions i aportar-hi la documentació que s'estimara oportuna. Així mateix, de conformitat amb el que preveu el mateix article esmentat, i en data 16 de desembre de 2002, es trasllada la sol·licitud de nul·litat al director gerent de l'Hospital General Universitari de València, entenent que el consorci té igualment la condició d'interessat.
  
En ambdós casos, se sol·licita a la diputació provincial i al consorci que citen a termini les persones interessades les identitats de les quals resulten de la tramitació de l'expedient, sense que conste que cap de les entitats haja fet estes citacions de compareixença.
  
Quart. La Diputació Provincial de València es limita a posar de manifest, en data 15 de gener de 2003, el desig de personar-se en l'expedient, per tal de ser-ne considerada part i rebre puntual informació dels tràmits que se'n facen. El Consorci, per la seua banda, no s'hi ha personat ni ha al·legat res en relació amb l'expedient.
  
Cinqué. De conformitat amb els articles 34 i 59.4 de la Llei 30/1992, de 26 de novembre, i com que és desconeix el lloc de notificació de les persones interessades, es publica, en el Diari Oficial de la Generalitat Valenciana de data 4 de febrer de 2003, un edicte a fi que puga personar-s'hi, en com a interessat, el personal el servici del consorci afectat per la impugnació del conveni anteriorment referit.
  
Sisé. En data 6 de maig de 2003, mitjançant un ofici del secretari general de la Conselleria de Sanitat, es dóna audiència a les persones interessades i també un termini per a presentar les al·legacions i la documentació que consideren pertinents. I en data 30 de maig de 2003 té entrada en la Conselleria de Sanitat un escrit d'al·legacions de les persones interessades.
  
Seté. El Consell Jurídic Consultiu de la Comunitat Valenciana emeté el seu dictamen preceptiu en la sessió del dia 8 d'octubre de 2003, dictamen que tingué entrada en la Conselleria de Sanitat el 10 d'octubre de 2003.
  
Fonaments de dret
  
I. Les persones interessades estan sol·licitant, en realitat, la revisió d'ofici i la consegüent declaració de nul·litat del conveni de col·laboració subscrit en data 26 de desembre de 2001 entre la Conselleria de Sanitat i la Diputació Provincial de València i, en concret, la clàusula novena B) per la qual es produïx la subrogació del consorci en matèria de personal, la qual preveu que: ?El consorci se subrogarà a partir de la data de la seua constitució d'activitats en el règim jurídic del personal laboral i funcionari de la diputació adscrit a l'Hospital General Universitari de València, que es relaciona en l'annex III, relació de personal de l'HGUV, en els termes fixats en la legislació vigent, garantint-se els seus drets actius i passius?, ja que, encara que les persones interessades facen referència a la Resolució de 28 de desembre de 2001, de la Subsecretaria del Secretariat de Govern i Relacions amb les Corts, de Presidència de la Generalitat Valenciana, esta no fa sinó donar publicitat al citat conveni en el Diari Oficial de la Generalitat Valenciana. La condició de persones interessades dels sol·licitants de la declaració de nul·litat consta acreditada en l'expedient, per estar inclosos en l'annex III, relació de personal de l'HGUV, del conveni abans citat, i per tant és personal en què se subroga el consorci de nova creació que naix en virtut del conveni subscrit entre la Generalitat Valenciana i la Diputació Provincial de València.
  
II. Correspon al Govern Valencià resoldre sobre la present sol·licitud de revisió d'ofici i declaració de nul·litat, en funció del que disposa la disposició addicional setze, de la Llei 6/1997, d'Organització i Funcionament de l'administració General de l'Estat, aplicable en este cas al nostre ordenament per raó del que disposen l'article 149.3 de la Constitució espanyola i la disposició final segona de la Llei de Govern Valencià, en relació amb l'article 102 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
III. Les persones interessades fonamenten la seua pretensió de declaració de nul·litat en el fet que s'ha prescindit totalment i absolutament del procediment legalment establit, ja que s'ha produït una reassignació de funcionaris d'una administració a una altra, sense l'aprovació d'un pla d'ocupació, encara que no fan referència als preceptes legals en què es fonamenta la necessitat, en este cas, de l'aprovació d'un pla d'ocupació.
  
IV. No correspon estimar la sol·licitud de les persones interessades, ja que l'aprovació i subscripció del citat conveni de col·laboració entre la Conselleria de Sanitat i la Diputació Provincial de València s'ha ajustat quant a tramitació al que disposa el Decret 20/1993, de 8 de febrer, del Consell de la Generalitat Valenciana, pel qual es regula el Registre de Convenis i s'establix el règim juridicopressupostari dels convenis que subscriga la Generalitat Valenciana, així com al que preveu l'article 21.f) de la Llei de Govern Valencià, que atribuïx al Consell la competència per a subscriure convenis i acords de cooperació amb l'Estat, altres comunitats autònomes i institucions públiques i en els articles 28 bis i 54 bis de la Llei de la Hisenda Pública de la Generalitat Valenciana.
  
En compliment de la dita normativa, el conveni esmentat va ser objecte dels tràmits següents, segons consta en expedient tramitat per la Conselleria de Sanitat:
  
- El 4 d'octubre de 2001, emeteren un informe l'Àrea del Gabinet de Coordinació Interdepartamental (Registre de Convenis) de Presidència de la Generalitat, la Sotssecretaria per als Recursos de Sanitat, l'Àrea Jurídica i la Intervenció Delegada de la Conselleria de Sanitat.
  
- El 26 d'octubre de 2001 emeté un informe el director general de la Funció Pública de la Conselleria de Justícia i Administració Pública i el 5 de novembre de 2001 el sotssecretari de Política Pressupostària i Tresor.
  
- El 12 de desembre de 2001 emeteren informe l'interventor de la Diputació Provincial de València i el secretari general de la Conselleria de Sanitat.
  
- El 18 de desembre de 2002 el text del conveni, que incloïa com a annex els estatuts del consorci que es creava, va ser aprovat per acord del Govern Valencià, que també facultava el conseller de Sanitat per a la seua firma. Prèviament, mitjançant acord del Ple de la Diputació de València de data 24 de 2001, este òrgan facultà el seu president per a la firma del conveni, el qual va ser registrat en el Registre de Convenis amb el núm. 992/2001.
  
V. D'altra banda, no hi ha cap dubte sobre la idoneïtat del conveni com a instrument per a crear un consorci que, al seu torn, assumisca la gestió i administració de l'Hospital General Universitari de València, de titularitat pública i integrat funcionalment en el Servici de Salut de la Comunitat Valenciana, així com la subsegüent subrogació en les relacions jurídiques que mantenia la diputació provincial amb el personal de l'hospital, ja que açò té cobertura legal en l'article únic de la Llei 15/1997, de 25 d'abril, sobre habilitació de noves formes de gestió del Sistema Nacional de Salut. Esta habilitació legal ha tingut el seu desplegament reglamentari, en l'àmbit estatal, en el Reial Decret 29/2000, de 14 de gener, sobre noves formes de gestió de l'Institut Nacional de la Salut, d'aplicació supletòria a la Comunitat Valenciana, a falta d'un desplegament reglamentari propi, a l'empara del que preveu l'article 149.3 de la Constitució Espanyola. En concret, l'article 3 del citat Reial Decret disposa que la gestió i l'administració dels centres, servicis i establiments sanitaris podrà dur-se a terme, entre altres mitjans, a través de consorcis.
  
VI. Per la seua banda, l'article 46 del Reial Decret 29/2000, de 14 de gener, disposa que tindran consideració de consorcis les organitzacions comunes, dotades de personalitat jurídica pròpia i suficient per al compliment dels seus fins, que es constituïsquen a conseqüència dels convenis, l'objecte de les quals siga la gestió i l'administració dels centres, servicis i establiments sanitaris de protecció de la salut o d'atenció sanitària. L'article 47 preveu que els consorcis es regiran pel conveni regulador i pels seus corresponents estatuts, pel mateix Reial Decret 29/2000, de 14 de gener, per la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, pel Reial Decret Legislatiu 781/1986, de 18 d'abril, i per la resta de disposicions que se li apliquen. Segons l'article 49, els estatuts dels consorcis regularan, com a mínim, una sèrie de matèries, i entre elles es troba el règim de personal, establint l'article 51 que la relació jurídica del personal al servici dels consorcis serà la que s'establisca en els convenis de constitució i en els estatuts corresponents.
  
VII. Tot això que s'ha exposat confirma que no s'ha prescindit del procediment legalment establit, així com la idoneïtat legal del conveni com a instrument jurídic adequat per a crear el Consorci per a la Gestió de l'Hospital General Universitari de València, amb la consegüent subrogació d'este en el personal al servici de l'hospital. Tot això conduïx a la desestimació de la pretensió de declaració de nul·litat formulada per les persones interessades.
  
En atenció de totes estes consideracions, a proposta del conseller de Sanitat, d'acord amb el Consell Jurídic Consultiu, el Consell de la Generalitat Valenciana
  
ACORDA
  
I. Desestimar la sol·licitud, formulada per José Miguel Ivorra Cano i Purificación García-Moncó Carra, de declaració d'ofici de la nul·litat del conveni de col·laboració subscrit el 26 de desembre de 2001 entre la Conselleria de Sanitat i la Diputació de València, per a la creació d'un consorci per a la gestió de l'Hospital General Universitari de València, i en concret, de la clàusula novena B), per la qual es produïx la subrogació del consorci en matèria de personal.
  
II. Que es notifique el present acord a les persones interessades, el qual exhaurix la via administrativa, amb l'advertiment que s'hi pot interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació o, potestativament, recurs de reposició davant el mateix Govern Valencià en el termini d'un mes, a comptar des de l'endemà de la notificació o publicació».
  
Per això es notifica l'acord del Consell transcrit, amb l'advertiment que exhaurix la via administrativa i que s'hi podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació o publicació o, potestativament, recurs de reposició davant el mateix Govern Valencià en el termini d'un mes, comptador des de l'endemà de la notificació o publicació.
  
València, 1 de desembre de 2003.- El sotssecretari: Juan Prefaci Cruz.